ddrg/super_eurlex huggingface dataset:
Udtalelse om forslag til Rådets afgørelse om ændring af vedtægterne for fællesforetagendet Joint European Torus (JET) (96/C 18/10)

Rådet besluttede den 6. juli 1995 under henvisning til Euratom-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Energi, Kernekraft og Forskning, som udpegede John Lyons til ordfører uden studiegruppe. Sektionen vedtog sin udtalelse den 26. september 1995.

Det Økonomiske og Sociale Udvalg vedtog på sin 329. plenarforsamling, mødet den 25. oktober 1995, enstemmigt følgende udtalelse.

1. De foreslåede ændringer er:

(i) at forlænge JET-projektet med 3 år, dvs. fra 1. januar 1997 til udgangen af 1999,

(ii) at godkende anmodningen fra Technology Center of Finland om at blive tilsluttet fællesforetagendet JET,

(iii) at ændre JET-vedtægterne som følge af Sveriges optagelse i Den Europæiske Union den 1. januar 1995 (tidligere var Sverige som tredjeland fuldt ud tilknyttet Euratom-fusionsprogrammet),

(iv) at godtage visse redaktionelle ændringer af JET-vedtægterne for at bringe dem i overensstemmelse med Traktaten om Den Europæiske Union.

2. Ændringerne under pkt. (ii), (iii) og (iv) er af administrativ karakter og bifaldes.

3. Da ØSU vedtog udtalelsen om særprogrammet for forskning og uddannelse på området kontrolleret termonuklear fusion (1994-1998) den 14. september 1994 (), var det bekendt med, at der pågik en undersøgelse om en eventuel forlængelse af JET-projektet. Den første af de foreslåede ændringer omhandler dette spørgsmål.

4. Resultatet af denne undersøgelse var en henstilling om at forlænge JET-projektet med 3 år for at lade JET komme med yderligere videnskabelige og tekniske bidrag til opførelsen af en international termonuklear forsøgsreaktor (ITER). Denne skal opføres til den næste fase af det internationale fusionsprogram.

4.1. Det er på grundlag af denne henstilling, som støttes af Det Rådgivende Udvalg for Fusionsprogrammet (CCPF), at Kommissionen har fremlagt det under pkt. (i) nævnte forslag. De videnskabelige grunde, der underbygger Kommissionens forslag, er anført i Del III i begrundelsen.

5. EURATOM's udgifter til den foreslåede forlængelse af JET-programmet forventes at beløbe sig til ca. 240 millioner ECU, som skal tages fra de midler, der er tildelt fusionsprogrammet (1994-1998), hvorom Rådet traf afgørelse den 8. december 1994() (), (jf. pkt. 7 i begrundelsen, især bemærkningen om, at videreførelsen af fællesforetagendet JET ikke indebærer nye finansieringsmæssige virkninger).

6. Eftersom ØSU allerede har godkendt de samlede udgifter til fusionsprogrammet for 1994-1998, og eftersom de ikke ændres, ser ØSU ingen grund til at sætte spørgsmålstegn ved Kommissionens forslag om at ændre detaljer i det internationale videnskabelige program, eller at modsætte sig den deraf følgende forlængelse af JET-programmet.

Bruxelles, den 25. oktober 1995.

Carlos FERRER

Formand for

Det Økonomiske og Sociale Udvalg

() EFT nr. C 393 af 31. 12. 1994, s. 139.

() EFT nr. L 331 af 21. 12. 1994, s. 22.
Udtalelse om Kommissionens forslag til Rådets direktiv om ændring af direktiv 91/439/EØF om kørekort (95/C 301/07)

Rådet for De Europæiske Fællesskaber besluttede den 6. juli 1995 under henvisning til EF-traktatens artikel 75 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Roy Donovan til ordfører. Sektionen vedtog sin udtalelse den 10. juli 1995.

Det Økonomiske og Sociale Udvalg vedtog på sin 328. plenarforsamling, mødet den 13. september 1995, enstemmigt følgende udtalelse.

1. Indledning

1.1. Med direktiv 80/1263/EØF () indførtes en EF-model til nationale kørekort for at lette bevægeligheden for mennesker, som flyttede rundt inden for Fællesskabets grænser, eller som etablerede sig i en anden medlemsstat end den, hvor de havde bestået køreprøve.

1.2. Det første direktiv blev erstattet af direktiv 91/439/EØF (), som tilpassede modellen i direktiv 80/1263/EØF med henblik på harmonisering af kategorier af køretøjer og for at gøre det lettere for alle at »læse« kørekortene. Direktivet træder i kraft den 1. juli 1996.

1.3. Kommissionen foreslår nu en ændring af direktiv 91/439/EØF for at give medlemsstaterne mulighed for at udstede kørekort i en anden form (»kreditkortformat«).

2. Generelle bemærkninger

2.1. Det Økonomiske og Sociale Udvalg støttede i sin udtalelse af 26. april 1989 () kraftigt direktiv 91/439/EØF.

2.2. I de seneste år har forskellige medlemsstater udtrykt ønske om en yderligere forbedring af direktivet.

2.3. De foreslåede ændringer har primært til formål at opfylde disse ønsker med muligheden for også at benytte kreditkorttypen og gør det endvidere muligt at anvende nye teknologiske fremskridt, som der måtte opnås enighed om.

2.4. Forslagene er meget fremsynede og er afgjort i overensstemmelse med den videre udvikling af det indre marked.

2.5. ØSU godkender derfor fuldt og helt Kommissionens forslag til ændringer.

Bruxelles, den 13. september 1995.

Carlos FERRER

Formand for

Det Økonomiske og Sociale Udvalg

() Rådets første direktiv af 4. december 1980 om indførelse af et EF-kørekort, EFT nr. L 375 af 31. 12. 1980, s. 1; ØSU's udtalelse, EFT nr. C 197 af 23. 8. 1976, s. 32.

() EFT nr. L 237 af 24. 8. 1991, s. 1.

() EFT nr. C 159 af 26. 6. 1989, s. 21.
Udtalelse om Kommissionens forslag til Rådets forordning (EF) om indførelse af fælles bestemmelser vedrørende godstransport og personbefordring ad indre vandveje mellem medlemsstaterne med henblik på fri udveksling af tjenesteydelser for denne transport () (95/C 301/05)

Rådet for Den Europæiske Union besluttede den 6. juni 1995 under henvisning til EØF-traktatens artikel 75 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Francis John Whitworth til ordfører. Sektionen vedtog sin udtalelse den 10. juli 1995.

Det Økonomiske og Sociale Udvalg vedtog på sin 328. plenarforsamling, mødet den 13. september 1995, enstemmigt følgende udtalelse.

1. Forslaget til forordning

1.1. Forslaget til forordning har et konkret, afgrænset formål, nemlig at stadfæste, at en erhvervsdrivende med hjemsted i Fællesskabet har ret til at transportere gods og personer mellem medlemsstaterne ad de indre vandveje uden at blive udsat for forskelsbehandling på grundlag af nationalitet eller etableringssted.

1.2. Dette imødekommer Domstolens dom fra 1985, hvori Domstolen peger på Rådets forpligtelse til i henhold til traktatens artikel 75, stk. 1, litra a), at vedtage fælles regler med henblik på at sikre adgangen til markedet for transport ad indre vandveje.

1.3. Kommissionen har hidtil ikke skønnet det nødvendigt at foreslå sådan en forordning, fordi fri udveksling af tjenesteydelser de facto fandtes allerede før EØF-traktaten. Men tosidede aftaler indgået mellem Østrig og to andre EU-medlemsstater, inden Østrig tiltrådte Fællesskabet, indeholder bestemmelser, der er uforenelige med princippet om fri udveksling af tjenesteydelser på området. De pågældende medlemsstater bliver nødt til at tilpasse disse aftaler til forordningen.

2. Generelle bemærkninger

2.1. ØSU kan kun bifalde forslaget til forordning, dels fordi det er nødvendigt at følge EF-Domstolens dom, dels fordi forslaget er i tråd med princippet om fri udveksling af tjenesteydelser, som ØSU har støttet i adskillige udtalelser om andre transportformer.

2.2. Forordningens konsekvenser for det »Tour de Rôle«-system, der gælder i Holland, Frankrig og Belgien, kan ØSU tage op i sin kommende udtalelse om Kommissionens meddelelse vedrørende en fælles markedsordning for transport ad indre vandveje og tilknyttede foranstaltninger (KOM(95) 199 endelig udg.).

Bruxelles, den 13. september 1995.

Carlos FERRER

Formand for

Det Økonomiske og Sociale Udvalg

() EFT nr. C 164 af 30. 6. 1995, s. 9.
Udtalelse om Kommissionens udkast til Rådets forordning (EF) om indberetning af statistiske oplysninger om passager-, fragt- og postflyvning (96/C 39/04)

Rådet for Den Europæiske Union besluttede den 4. oktober 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Robert Moreland til ordfører. Sektionen vedtog sin udtalelse den 8. november 1995.

Det Økonomiske og Sociale Udvalg vedtog på sin 330. plenarforsamling af 22.-23. november 1995, mødet den 22. november 1995, enstemmigt følgende udtalelse.

1. Kommissionens udkast

1.1. Kommissionen mener, at Eurostats hidtidige indsamling af statistiske oplysninger har resulteret i en nyttig, men ufuldstændig og uharmoniseret database. I lyset af det voksende behov for pålidelige og sammenlignelige data foreslår Kommissionen, at medlemsstaterne skal indsamle data på et harmoniseret grundlag og indberette dem til De Europæiske Fællesskabers Statistiske Kontor. Efterfølgende skal Kommissionen offentliggøre hensigtsmæssige statistikker.

2. Bemærkninger

2.1. Ud fra et ønske om bedre og mere fuldstændige data om lufttransporten bifalder ØSU Kommissionens forslag, som Rådet bør vedtage.

2.2. ØSU mener, at følgende elementer bør inddrages i overvejelserne:

2.2.1. Rådet og Europa-Parlamentet bør bevilge de fornødne midler til formålet.

2.2.2. Uden at tilsidesætte beskyttelsen af fortrolige oplysninger bør der sikres ubesværet adgang til de indsamlede data, som ikke bør aggregeres i en sådan grad, at deres anvendelighed begrænses.

2.2.3. Når Kommissionen udarbejder skøn over luftfartskapaciteten, bør den tage højde for, at luftfartsselskaberne har varierende sædekonfigurationer for ens flytyper.

2.2.4. ØSU bifalder, at Kommissionen vil undgå at pålægge lufthavne og luftfartsselskaber ekstra omkostninger, og noterer sig, at små lufthavne er undtaget. I den forbindelse bør Kommissionen overveje at udelukke taxiflyvning fra den nuværende definition af charterflyvning.

2.2.5. ØSU finder det positivt, at Kommissionen ifølge forslagets artikel 8 skal afgive rapporter, og foreslår, at de ikke blot tilsendes Rådet, men også Europa-Parlamentet og ØSU.

Bruxelles, den 22. november 1995.

Carlos FERRER

Formand for

Det Økonomiske og Sociale Udvalg
Udtalelse om Kommissionens forslag til Europa-Parlamentets og Rådets direktiv om ændring af direktiv 95/2/EF om andre tilsætningsstoffer til levnedsmidler end farvestoffer og sødestoffer () (96/C 18/05)

Rådet for Den Europæiske Union besluttede den 5. oktober 1995 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Kenneth Gardner til ordfører og Kommer de Knegt og Joop Koopman til medordførere. Sektionen vedtog sin udtalelse den 19. september 1995.

Det Økonomiske og Sociale Udvalg vedtog på sin 329. plenarforsamling af 25.-26. oktober 1995, mødet den 25. oktober, enstemmigt følgende udtalelse.

ØSU godkender Kommissionens forslag under forbehold af følgende betragtninger og bemærkninger.

1. Indledning

E 407 carrageenan er et ekstrakt udvundet af alger, som anvendes som fortykningsmiddel. Kommissionen foreslår nu tillige, at anvendelsen af E 407a, som den kalder »alternativt raffineret carrageenan«, tillades. Det fremstilles af Eucheuma alger og er også et fortykningsmiddel. I modsætning til E 407 indeholder E 407a udfældede algeceller og har derfor et højt fiberindhold. De to stoffer adskiller sig derfor fra hinanden både teknologisk og ernæringsmæssigt.

Da direktiv 95/2/EF blev udarbejdet, var testene vedrørende E 407a's sikkerhed endnu ikke afsluttede. Det er nu tilfældet, og Den Videnskabelige Komité for Levnedsmidler har givet E 407 og E 407a samme sikkerhedsevaluering.

2. Bemærkninger

2.1. ØSU godkender forslaget under forbehold af følgende ændringer:

2.2. Det foreslåede navn er både meningsløst og vildledende. Mens carrageenan er raffineret gummi, består det nye stof af carrageenan plus betragtelige reststoffer af algecellemateriale. Navnet (eller E-numret) skal naturligvis angives på det færdige produkts emballage. For at sikre en bedre forbrugeroplysning bør det mest informative navn vælges. Kommissionen må derfor finde et mere meningsfyldt navn, så der klart kan skelnes mellem de to produkter.

2.3. På grund af den betydelige mængde af algemateriale er der behov for en meget nøjagtig specifikation, herunder en specifikation af algearter.

2.4. ØSU foreslår »Eucheuma gummi« som en mulighed.

2.5. Da det er E-nummeret, der skal anføres på emballagen, ville markedet være bedre tjent med et nummer, som adskiller sig klart fra nummeret for carrageenan.

2.6. ØSU har fået oplyst, at E 407a er blevet foreslået, fordi Codex endnu ikke har været i stand til at drøfte sagen, og at Kommissionen ville foretrække, at Codex- og E-numrene er de samme.

2.7. ØSU har erfaret, at nummeret E 408 kan gøres frit. Kommissionen bør undersøge dette og ændre det foreslåede nummer til E 408 eller et andet, som der er opnået enighed om inden for Codex.

Bruxelles, den 25. oktober 1995.

Carlos FERRER

Formand for

Det Økonomiske og Sociale Udvalg

() EFT nr. C 163 af 29. 6. 1995, s. 12.
Udtalelse om Kommissionens forslag til Rådets direktiv om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer dertil (96/C 39/03)

Rådet for Den Europæiske Union besluttede den 26. oktober 1995 under henvisning til EF-traktatens artikel 75 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Roy Donavan til ordfører. Sektionen vedtog sin udtalelse den 8. november 1995.

Det Økonomiske og Sociale Udvalg vedtog på sin 330. plenarforsamling, mødet den 22. november 1995, enstemmigt følgende udtalelse.

1. Indledning

1.1. Rådets direktiv 77/143/EØF (), senest ændret ved Kommissionens direktiv 94/23/EF (), omhandler teknisk kontrol med motordrevne køretøjer og påhængskøretøjer dertil (dvs. busser, lastbiler, påhængs- og sættevogne, hyrevogne, ambulancer, varebiler og personbiler). Det er fastsat, hvor hyppigt kontrollen skal finde sted, og hvilke punkter kontrollen skal omfatte.

1.2. Ved direktiv 92/6/EØF () er det fastsat, at der obligatorisk skal være monteret og anvendes hastighedsbegrænsende anordninger i visse klasser af motorkøretøjer i Fællesskabet.

1.3. Det foreliggende forslag tager primært sigte på at kodificere Rådets direktiv 77/143/EØF og de seks ændringer i form af Rådets direktiver 88/449/EØF, 91/225/EØF, 91/328/EØF, 92/54/EØF og 92/55/EØF samt Kommissionens direktiv 94/23/EF, så lovgivningen bliver enklere og mere gennemsigtig. Samtidig udvides anvendelsesområdet.

1.4. Indholdet af det oprindelige direktiv og de seks ændringer forbliver uændret. De tekstuelle ændringer skyldes udelukkende kodifikationen.

1.4.1. Artikel 4, stk. 3, er blevet ændret, så medlemsstaterne får mulighed for at fastsætte deres egne standarder for kontrol af køretøjer, der anses for at have historisk betydning.

1.4.2. Bilag II, punkt 7.9 og 7.10, omhandler teknisk kontrol af hastighedsbegrænsende anordninger i køretøjer, der er forsynet med en fartskriver.

1.4.3. Bilag II overflytter endvidere kategori 4 (hyrevogne og ambulancer) fra venstre til højre kolonne, da standarderne for teknisk kontrol af disse køretøjer i højere grad svarer til standarderne for personkøretøjer.

1.4.4. I artikel 11 er det fastsat, at de nødvendige love og administrative bestemmelser for at efterkomme direktivet skal sættes i kraft senest den 1. januar 1996.

2. Konklusioner

2.1. ØSU bifalder Kommissionens forslag om at kodificere de forskellige direktiver om teknisk kontrol med motorkøretøjer og deres påhængskøretøjer, da det bidrager til at skabe klarhed på området.

2.2. ØSU støtter også de øvrige ændringer, specielt forslaget om teknisk kontrol af hastighedsbegrænsende anordninger i alle køretøjer med fartskriver. Denne bestemmelse skulle i høj grad bidrage til at fremme sikkerheden på vore veje.

Bruxelles, den 22. november 1995.

Carlos FERRER

Formand for

Det Økonomiske og Sociale Udvalg

() EFT nr. L 47 af 18. 2. 1977, s. 47.

() EFT nr. L 147 af 14. 6. 1994, s. 6.

() EFT nr. L 57 af 2. 3. 1992, s. 27.
Udtalelse om Kommissionens forslag til Europa-Parlamentets og Rådets direktiv om ændring af Rådets direktiv 89/686/EØF om indbyrdes tilnærmelse af medlemsstaternes lovgivninger om personlige værnemidler (PV) (96/C 97/02)

Rådet for Den Europæiske Union besluttede den 29. januar 1996 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede George Wright til ordfører. Sektionen vedtog sin udtalelse den 10. januar 1996.

Det Økonomiske og Sociale Udvalg vedtog på sin 332. plenarforsamling af 31. januar og 1. februar 1996, mødet den 31. januar 1996, enstemmigt følgende udtalelse.

1. Generelle bemærkninger

ØSU afgav i sin tid en udtalelse () om de mere væsentlige aspekter ved direktivet om personlige værnemidler (PV).

Formålet med det direktivforslag, som nu forelægges af Kommissionen, er at ophæve forpligtelsen til på hvert PV at anføre, hvilket år CE-mærkningen er blevet anbragt. Forslaget forringer på ingen måde brugernes sundhed og sikkerhed, og Kommissionen har foretaget den fornødne tekniske høring af de berørte parter (som har tilsluttet sig forslaget).

ØSU bifalder derfor dette forslag, som tilsigter at forenkle de kostbare administrative forpligtelser, der påhviler fabrikanterne.

Bruxelles, den 31. januar 1996.

Carlos FERRER

Formand for

Det Økonomiske og Sociale Udvalg

() EFT nr. C 337 af 31. 12. 1988.
Udtalelse om Kommissionens forslag til Rådets direktiv om ændring af direktiv 92/117/EØF om beskyttelsesforanstaltninger over for specifikke zoonoser og specifikke zoonotiske agenser hos dyr og i animalske produkter for at forhindre levnedsmiddelbårne infektioner og forgiftninger (96/C 97/09)

Rådet for De Europæiske Fællesskaber besluttede den 24. november 1995 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede José Mayayo Bello til ordfører. Sektionen vedtog sin udtalelse den 11. januar 1996.

Det Økonomiske og Sociale Udvalg vedtog på sin 332. plenarforsamling af 31. januar og 1. februar 1996 (mødet den 1. februar 1996) uden stemmer imod og 2 hverken for eller imod følgende udtalelse.

1. Rådet har ved vedtagelsen af direktiv 92/117/EØF (»zoonose-direktivet«) i 1992 pålagt medlemslandene at indsamle oplysninger om situationen, meddele disse til Kommissionen samt forelægge Kommissionen planer og nationale foranstaltninger med hensyn til salmonella hos fjerkræ.

2. ØSU konstaterer, at direktiv 92/117/EØF har været vanskeligt at gennemføre i nogle af medlemsstaterne, og støtter, at Kommissionen agter at foretage en omfattende revision af det pågældende direktiv.

3. ØSU har forståelse for Kommissionens begrundelse for at anmode om den fornødne tid til at revidere og udforme den påkrævede rapport, der er nævnt i den nye artikel 15a.

4. ØSU erkender, at direktiv 92/117/EØF lider af visse mangler, og beklager, at nogle medlemslande ikke har overholdt direktivet tilstrækkeligt. Mangelfulde kontrolforanstaltninger betyder, at konkurrencen forvrides mellem fjerkræproducenter i de forskellige lande.

5. Der er blandt forbrugerne stigende opmærksomhed omkring salmonella, og visse lande har gennemført en betydelig indsats, hvilket ØSU anser for nødvendigt for at opfylde EU-traktatens forpligtelse om at bidrage til at opnå et højt sundhedsbeskyttelsesniveau.

6. ØSU peger på sin interesse for spørgsmålet om bekæmpelse af og beskyttelse mod zoonoser og anmoder om, at ØSU i rette tid høres om forslaget til det nye direktiv, som via passende tiltag skal sikre, at den nuværende situation ikke forværres yderligere, specielt i de lande, som har gennemført direktivet.

7. Eftersom der består et presserende behov for at fremme og fremskynde gennemførelsen af kontrolforanstaltningerne over for salmonella i samtlige EU-lande, opfordrer ØSU Kommissionen og andre berørte parter til at afholde en offentlig konference om dette spørgsmål.

Bruxelles, den 1. februar 1996.

Carlos FERRER

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om »Kommissionens ændrede forslag til Rådets forordning (EF) om fastlæggelse af tekniske foranstaltninger til bevarelse af fiskeressourcerne« (kodificeret udgave) (96/C 153/12)

Rådet for Den Europæiske Union besluttede den 30. januar 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Jesús Muñiz Guardado til ordfører. Sektionen vedtog sin udtalelse den 8. februar 1996.

Det Økonomiske og Sociale Udvalg vedtog på sin 333. plenarforsamling af 28.-29. februar 1996, mødet den 28. februar 1996, enstemmigt følgende udtalelse.

ØSU godkender Kommissionens initiativ til at foretage en kodificering af Rådets forordning (EØF) nr. 3094/86 om fastlæggelse af tekniske foranstaltninger til bevarelse af fiskeressourcerne. Denne forordning er nemlig siden vedtagelsen blevet ændret adskillige gange.

ØSU konstaterer, at det drejer sig om et forslag, der ændrer et kodificeringsforslag af 20. juni 1991, som endnu ikke er færdigbehandlet i Rådet.

ØSU opfordrer derfor Rådet til hurtigst muligt at vedtage dette forslag for at imødekomme fiskerierhvervets krav om få adgang til let læselige lovtekster.

Bruxelles, den 28. februar 1996.

Carlos FERRER

Formand for Det Økonomiske og Sociale Udvalg
Det Økonomiske og Sociale Udvalgs udtalelse om:

- »Kommissionens forslag til Rådets direktiv om fællesskabsforanstaltninger til kontrol med klassisk svinepest« (kodificeret version),

- »Kommissionens forslag til Rådets direktiv om uønskede stoffer og produkter i foderstoffer« (kodificeret version), og - »Kommissionens forslag til Rådets forordning (EF) om den fælles markedsordning for mælk og mejeriprodukter« (kodificeret version) (96/C 153/11)

Rådet for Den Europæiske Union besluttede den 30. januar 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Landbrug og Fiskeri, som udpegede Michael Strauss til ordfører. Sektionen vedtog sin udtalelse den 8. februar 1996.

Det Økonomiske og Sociale Udvalg vedtog på sin 333. plenarforsamling af 28.-29. februar 1996 (mødet den 28. februar 1996) enstemmigt følgende udtalelse.

1. ØSU godkender Kommissionens forslag om kodificering af:

- Rådets direktiv om fællesskabsforanstaltninger til kontrol med klassisk svinepest (95/0298 CNS);

- Rådets direktiv om uønskede stoffer og produkter i foderstoffer (95/0299 CNS);

- Rådets forordning (EF) om den fælles markedsordning for mælk og mejeriprodukter (95/0300 CNS).

2. ØSU har afgivet udtalelse om de oprindelige forslag til ovennævnte direktiver og forordning ().

Bruxelles, den 28. februar 1996.

Carlos FERRER

Formand for Det Økonomiske og Sociale Udvalg

() EFT nr. C 227 af 10. 10. 1979, s. 19.